text: Tagsten flyver, træer vælter og færger ligger stille  i blæsten
  16 marts 2018 kl. 03.59
  Blæsten har natten til fredag rusket så kraftig i flere huse, at tagsten er fløjet af. Der er også meldinger om væltede træer. I Sønderborg presser vinden vandet op over kajkanten på havneområdet.
  
  Tagsten er blæst af huse og bygninger i Aabenraa og Haderslev, mens træer er væltet i Nordenskov, Aabenraa og Seem ved Ribe, oplyser Brand & Redning Sønderjylland og Syd- og Sønderjyllands Politi. 
  I Sønderborg presser den kraftige østenvind vandet op over kajkanten på havneområdet. 
  På Vejlefjordbroen fraråder Vejdirektoratet vindfølsomme køretøjer at passere. 
  - Vi har fået meldinger om væltede træer og løse tagsten i aftenens og nattens løb. Der er grund til at køre forsigtigt i morgenmørket, siger vagtchef Bjørn Pedersen, Syd- og Sønderjyllands Politi, fredag morgen til TV SYD.
  Vinden driller også færger
  Østenvinden presser vandet væk fra vestkysten og på grund af lavvande aflyser Fanø-færgen alle afgange med bilfærgerne indtil kl. 09.30. Passagerfærgen Sønderho sejler som planlagt. 
  Færgen Bitten mellem Ballebro og Nordals ligger også stille på grund af blæsten.
  Ved Kegnæs på Als har man fredag morgen målt 26,6 meter i sekundet i vindstødene - og det er over grænsen for storm.
  Skal du køre tur på Sønder Havnegade i Sønderborg, så kør forsigtigt og medbring evt. et par gummistøvler. Kørebanen er ved at blive oversvømmet, da havvandet står ind over kajen. Vagtchefen. #politidk
  
  
  